બસ, તો સોનુ એની મકસદમાં કામિયાબ થાય છે કે નહીં એ જાણવા તમારે ફિલ્મ જોવી પડશે. કોણ જાણે કેમ, પણ ફિલ્મ જોતી વખતે મને અનિલ કપૂર-માધુરી દીક્ષિત-અરુણા ઈરાનીવાળી ‘બેટા’ યાદ આવી ગઈ. એમાં અરુણા ઈરાની અને માધુરી દીક્ષિત બન્ને અનિલ કપૂર પર હક જમાવાના પ્રયાસ કરે છે. ખેર. ફિલ્મ કેવી છે? સૌથી પહેલાં અભિનય. કાર્તિક આર્યન અને નુસરત ભરૂચા બન્ને ફુલ ફૉર્મમાં છે. રિલેશનશિપમાં છોકરો બિચારો કેવો ગૂંગળાઈ મરે છે એ સમજાવતી ‘પ્યાર કા પંચનામા’ જેવી કાર્તિકના મોઢે બોલાતી સ્વગતોક્તિ અહીં પણ છે. જો કે ‘પ્યાર કા પંચનામા’ અને ‘આકાશ વાણી’માં ગમી ગયેલો સની સિંહ અહીં જામતો નથી. બીજી બાજુ, સંસ્કારી બાબુજી આલોક નાથનું કેરેક્ટર બડું ઈન્ટરેસ્ટિંગ છે. એને એની ઈમેજથી સાવ જુદા કેરેક્ટરમાં જોવા એ લહાવો છે. એ અને વીરેન્દ્ર સક્સેના નૉર્થ બાજુ સાવ કૉમન બની ગયેલો સી વર્ડ સતત ઉચ્ચાર્યા કરે છે.